מייקל קלים

ביוגרפיה

מייקל קלים נולד בגדניה, פולין. הוא למד בתיכון האוניברסיטאי שבפארקוויל, פרבר של מלבורן, אחר כך למד בקולג' ווזלי שבמלבורן.
באולימפיאדת אטלנטה (1996) זכה קלים במדליית ארד במשחה שליחים 4x100 מטר מעורב בתוצאה של 3:39.56 דקות, אחרי ארצות הברית שקבעה שיא עולם חדש (3:34.84 דקות) ורוסיה (3:37.55 דקות). נוסף לכך, הוא סיים במקום רביעי במשחה שליחים 4x200 מטר חופשי בתוצאה של 7:18.47 דקות, ראשונים היו האמריקאים (7:14.84 דקות), במקום שישי במשחה ל-100 מטר פרפר בתוצאה של 53.30 שניות, ראשון היה דניס פנקראטוב מרוסיה שקבע שיא עולם חדש (52.27 שניות), מקום שישי במשחה שליחים 4x100 מטר חופשי בתוצאה של 3:20.13 דקות, הרביעייה מארצות הברית ניצחה בשיא אולימפי חדש (3:15.41 דקות) ובמקום עשירי במשחה ל-200 מטר חופשי בתוצאה של 1:49.50 דקות.

שיאן עולם

ב-9 באוקטובר 1997 בתחרות שחייה שנערכה בבריזביין, אוסטרליה קבע קלים במשחה ל-100 מטר פרפר שיא עולם חדש של 52.15 שניות.

אלוף עולם

באליפות העולם בשחייה שנערכה בפרת', אוסטרליה בינואר 1998 היה קלים השחיין המצטיין בתחרות עם 7 מדליות, מהן 4 זהב, 2 כסף ו-1 ארד. מדליות זהב במשחה ל-100 מטר פרפר בשיא תחרות חדש של 52.25 שניות, לפני לארס פרולאנדר משוודיה (52.79 שניות) וג'ף היוגיל בן ארצו (52.90 שניות), במשחה ל-200 מטר חופשי בתוצאה של 1:47.41 דקות, לפני מאסימיליאנו רוסולינו מאיטליה (1:48.30 דקות) ופיטר ואן דן הוחנבאנד מהולנד (1:48.65 דקות), במשחה שליחים 4x200 מטר חופשי בשיא תחרות חדש של 7:12.48 דקות, לפני הולנד (7:16.77 דקות) ובריטניה (7:17.33 דקות) ובמשחה שליחים 4x100 מטר מעורב בתוצאה של 3:37.98 דקות, לפני ארצות הברית (3:38.56 דקות) והונגריה (3:39.53 דקות). מדליות כסף במשחה ל-100 מטר חופשי בתוצאה של 49.20 שניות, אחרי אלכסנדר פופוב מרוסיה שקע שיא תחרות חדש (48.93 שניות) ופרולאנדר (49.53 שניות) ובמשחה שליחים 4x100 מטר חופשי בתוצאה של 3:16.97 דקות, אחרי ארצות הברית שקבעה שיא תחרות חדש (3:16.69 דקות) ורוסיה (3:18.45 דקות) ובמדליית ארד במשחה ל-50 מטר חופשי בתוצאה של 22.47 שניות בצוותא עם ריקארדו בוסקט מפוארטו ריקו, אחרי ביל פילקצ'וק מארצות הברית (22.29 שניות) ופופוב (22.43 שניות).

אלוף אולימפי

באולימפיאדת סידני (2000) זכה קלים ב-4 מדליות, מהן 2 זהב ו-2 כסף. במשחה שליחים 4x100 מטר חופשי הוא זינק ראשון וקבע שיא עולם חדש 48.18 שניות ובנוסף סייע לקבוצתו לנצח ולזכות במדליית זהב בשיא עולם חדש נוסף בתוצאה של 3:13.67 דקות, לפני ארצות הברית (3:13.86 דקות) וברזיל (3:17.40 דקות). שלושה ימים לאחר מכן הוא סייע לנבחרתו לזכות במדליית זהב שנייה, במשחה שליחים 4x200 מטר חופשי בשיא עולם חדש שלישי, בפער ניכר של 5.59 שניות, לפני ארצות הברית (7:12.64 דקות) והולנד (7:12.70 דקות). התוצאה שקבע במשחה ל-200 מטר חופשי בזינוק שליחים היה 1:46.40 דקות. למחרת, הוא הגיע למשחה 100 מטר חופשי כשיאן עולם טרי, אך כוחותיו לא עמדו לו והוא סיים רק במקום הרביעי בתוצאה של 48.74 שניות, אחרי המנצח ואן דן הוחנבאנד (48.30 שניות). העייפות המשיכה לתת את אותותיה והוא זכה במדליית כסף במשחה החזק שלו 100 מטר פרפר, שבו החזיק בשיא העולם, כשקבע תוצאה של 52.18 שניות, אחרי פרולאנדר (52.00 שניות) ולפני היוגיל (52.22 שניות) שקבע בשלב חצי הגמר שיא אולימפי חדש (51.96 שניות). הוא זכה במדליית כסף נוספת במשחה שליחים, שנעל את התחרות 4x100 מטר מעורב בתוצאה של 3:35.24 דקות, אחרי ארצות הברית שקבעה שיא עולם חדש (3:33.78 דקות) ולפני גרמניה (3:35.88 דקות).
באליפות העולם בשחייה שנערכה בפוקואוקה, יפן בשנת 2001 זכה קלים בשתי מדליות זהב. במשחה שליחים 4x100 מטר חופשי בשיא תחרות חדש של 3:14.10 דקות, לפני הולנד (3:14.56 דקות) וגרמניה (3:17.52 דקות) ובמשחה שליחים 4x200 מטר חופשי בשיא עולם חדש של 7:04.66 דקות, לפני איטליה 7:10.86 דקות וארצות הברית (7:13.69 דקות). בנוסף, הוא סיים במקום ה-7 במשחה ל-100 מטר פרפר בתוצאה של 52.91 שניות, המנצח במשחה היה פרולאנדר (52.10 שניות), בשלב חצי הגמר הוא קבע את התוצאה השנייה בטיבה בשלב זה (52.50 שניות), וכן במקום ה-11 במשחה ל-50 מטר פרפר בתוצאה של 24.07 שניות.  
באולימפיאדת אתונה (2004) זכה קלים במדליית כסף במשחה שליחים 4x200 מטר חופשי בתוצאה של 7:07.46 דקות, אחרי ארצות הברית (7:07.33 דקות) ולפני איטליה (7:11.83 דקות). בנוסף, הוא סיים במקום ה-6 במשחה שליחים 4x100 מטר חופשי בתוצאה של 3:15.77 דקות, אחרי המנצחת מדרום אפריקה שקבעה שיא עולם חדש (3:13.17 דקות) ובמקום ה-9 במשחה שליחים 4x100 מטר מעורב (3:39.14 דקות).
באליפות העולם בשחייה שנערכה במונטריאול, קנדה בשנת 2005 זכה קלים במדליית ארד משחה שליחים 4x100 מטר חופשי בתוצאה של 3:17.56 דקות, אחרי ארצות הברית שקבעה שיא תחרות חדש (3:13.77 דקות) וקנדה (3:16.44 דקות). בנוסף, הוא סיים במקום ה-6 במשחה שליחים 4x100 מטר מעורב בתוצאה של 3:38.13 דקות, במקום ה-11 במשחה ל-100 מטר חופשי בתוצאה של 49.32 שניות ובמקום ה-26 במשחה ל-50 מטר חפשי בתוצאה של 22.90 שניות. 
באליפות העולם בשחייה שנערכה במלבורן, אוסטרליה בשנת 2007 זכה קלים במדליית זהב אחת, כששחה בשלב המוקדמות במשחה שליחים 4x100 מטר מעורב ובשלב הגמר הרביעייה האוסטרלית זכתה במקום ראשון. בנוסף, הוא סיים במקום החמישי במשחה שליחים 4x100 מטר חופשי עם קבוצתו בתוצאה של 3:15.89 דקות.

חייו האישיים

באפריל 2006, התחתן קלים עם לינדי רמה, דוגמנית לשעבר ובעלת חברת אופנה. רמה היא נסיכה מבאלי, אחיינית של מלך דנפסאר, בירת באלי, אינדונזיה. לזוג שני ילדים.
בשנת 2007 השתתף בגרסה האוסטרלית ל"רוקדים עם כוכבים", והיה ראשון המודחים.